Arbeidsbeskrivelse Klagenemnda

# Formål

Dette dokumentet gir en praktisk beskrivelse av arbeidet i Klagenemnda. Dokumentet er utarbeidet som informasjon for nye nemndmedlemmer og klagere som ønsker mer detaljert informasjon om arbeidsformen i nemnda. Nemnda kan endre arbeidsform innenfor rettsreglene for forsvarlig forvaltning, dokumentet er derfor ikke juridisk forpliktende. Gjeldende revisjon av arbeidsbeskrivelsen (Rev 8) ble vedtatt i møte i klagenemnda 06.03.2024 og erstatter forrige utgave av 21.9.2022.

# Hjemmelsgrunnlag og oppnevning

Klagenemnda er oppnevnt av Helsedirektoratet i medhold av §18 i Forskrift om helsekrav for personer i arbeid på innretninger i petroleumsvirksomheten til havs. Nemndas arbeid er underlagt Lov om behandlingsmåten i forvaltningssaker (Forvaltningsloven). Nemndas vedtak er enkeltvedtak iht Forvaltningslovens §2 b). Klagenemnda behandler også klager på helseerklæring for dykkere innen Arbeidstilsynets tilsynsområde, jfr Forskrift om Utførelse av Arbeid §26-43.

Klagenemndas medlemmer og tilhørende varamedlemmer er oppnevnt av Helsedirektoratet og ledes av en lege. Øvrige representanter (en fra hver organisasjon) er oppnevnt etter forslag fra arbeidsgiversiden, arbeidstakersiden og Havindustritilsynet. Klagenemnda har en sekretær (jurist) fra Statsforvalteren i Rogaland. Nemndas medlemmer oppnevnes for fire år om gangen. Det er oppnevnt en lege med dykkemedisinsk kompetanse som kan saksbehandle saker knyttet til helsemessig godkjenning av dykkere i de tilfeller klagenemndas leder er inhabil eller har forfall.

# Møtested og møtefrekvens

Dette tilpasses omfang av klagesaker. Normalt innkalles nemnda fire ganger årlig. Normalt gjennomføres møter som videomøter. Klager kan anmode om å få møte nemnda personlig i Statsforvalteren sine lokaler i Stavanger.

# Saksforberedelse

Når en klagesak oversendes Klagenemnda fra Statsforvalteren i Rogaland, mottar nemndas medlemmer samt sekretæren kopi av sakspapirene. Nemndas medlemmer leser gjennom sakspapirene. Hvis noen av nemndas medlemmer mener seg inhabile i behandling av enkelte saker (evt må melde forfall av annen grunn) skal nemndas leder og sekretær informeres slik at stedfortreder kan innkalles. Nemnda skal som klageinstans påse at sakene er så godt opplyst som mulig før vedtak treffes. Hvis sakene er mangelfullt opplyste kan nemnda innhente nødvendig supplerende saksopplysninger. Det ligger til sekretærens rolle å koordinere innhenting av saksopplysninger. Nemndas leder kan uavhengig av dette ta kontakt med klager i forkant av møtet for å innhente nødvendige opplysninger slik at saken er tilfredsstillende opplyst når nemnda samles.

# Saksbehandling i samlet nemnd

Når nemnda er samlet skal medlemmene fremlegge evt spørsmål knyttet til inhabilitet. Det skal tilstrebes at nemnda er fulltallig (evt ved stedfortreder) i alle saker. Nemnda er vedtaksdyktig selv om et medlem må fratre saksbehandling i samlet nemnd grunnet inhabilitet eller annet forfall. Sekretær og leder/leders stedfortreder må være til stede for at nemnda skal være vedtaksdyktig. Hvis to eller flere medlemmer er fraværende kan ikke nemnda fatte vedtak.

I forkant av hver enkelt sak går nemnda gjennom sakspapirene på møtet. Klager og/eller klagers representant får anledning til å møte i nemnda. Klager skal i slike tilfeller bli informert av nemndas leder om arbeidsform og praktiske rutiner. Utspørring av klager startes normalt av nemndas leder etterfulgt av øvrige nemndmedlemmer. Klager gis anledning til en kort fremleggelse av forhold som kan bidra til å belyse saken utover det skriftlige underlaget som allerede foreligger.

Nemnda drøfter saken umiddelbart etter at utspørring er avsluttet, sekretæren referatfører hovedpunktene i diskusjonen. Vedtak fattes som ordinære flertallsvedtak, ved stemmelikhet har nemndas leder dobbeltstemme (jfr forskriften). Nemndas sekretær formidler vedtaket (avslag/dispensasjon) muntlig i umiddelbar etterkant av møtet i de tilfeller det er praktisk gjennomførbart.

# Skriftlig vedtak

Nemndas sekretær utarbeider utkast til skriftlig vedtak som fremsendes nemndas leder for gjennomgang og godkjenning. Formelt forpliktende vedtak skrives på norsk. Vedtak ferdigstilles normalt 3-4 uker etter avsluttet møte. Hvis klager ikke er norskspråklig kan nemnda utforme et engelsk sammendrag/oversettelse. Engelsk oversettelse er ikke formelt forpliktende for nemnda og det skal framgå av teksten. I de tilfeller hvor klagenemnda gir klager medhold (innvilger dispensasjon) så må petroleumslegen avvente det skriftlige vedtaket før helseerklæring kan utstedes.

# Beslutningsgrunnlag

Det er sakens dokumenter som utgjør det viktigste beslutningsgrunnlaget for nemnda. Nemnda vurderer sykdommens/skadens omfang og hvilken grad de helsemessige forholdene påvirker de generelle kravene til helse i forskriftens §11. Det er viktig at pasientens helsetilstand er best mulig beskrevet ved uttalelser fra spesialist og fastlege. I tillegg til de rent medisinske forholdene foretar nemnda en konkret vurdering av arbeidssituasjonen offshore for klageren. Det er derfor avgjørende at arbeidsoppgavene er godt beskrevet.

I de tilfeller klager/klagers representant møter i nemnda vil muntlige tilleggsopplysninger inngå i nemndas beslutningsgrunnlag.

Nemnda legger til grunn helsekravene som er beskrevet i §11 i forskriften. Ved fortolkning av disse regelverkskravene legges forskriftens veileder til grunn. Nemnda foretar en individuell og helhetlig vurdering av helsetilstanden til hver enkelt klager og vurderer denne opp mot klagerens konkrete arbeidssituasjon offshore. Nemnda vurderer hver enkelt sak på fritt grunnlag og er ikke bundet av tidligere vedtak av Statsforvalteren.